**Болғанның бәрі де, бары да арманнан басталды**

Есбатырова Гүлнара Әшенқызы

Қостанай облысы Жітіқара қаласы

«Гимназия» коммуналдық мемлекеттік мекемесі

«Жітіқара ауданы әкімдігінің білім бөлімі» мемлекеттік мекемесі

Сәлеметсіздер ме, құрметті әріптестер, республикалық конференцияға қатысушылар!

Менің аты-жөнім Есбатырова Гүлнара Әшенқызы. Мен Қостанай облысы Жітіқара қаласындағы гимназияның қазақ тілі мен әдебиеті пәнінің мұғалімімін.

Бұл өмірде армандамайтын адам болмайтын шығар-ау. Әр жасқа байланысты адамның да арманы әр басқа. Болғанның бәрі де, бары да арманнан басталды. Кезінде мұғалім болуды, балаларды оқытуды мен де армандағанмын, сол арманым орындалды да. Арманымның орындалуына ұстаздарым мен ата-анам өз үлестерін қосты. Мен арманыма жеткенімді мақтан тұтамын.

Менің ұстанымым:

«Ақырын жүріп, анық бас,  
Еңбегің кетпес далаға.  
**Ұстаз**дық қылған жалықпас ,  
Үйретуден балаға.» (Абай)

Мынадай тәмсіл есіме түсіп тұр. Екі адам ағаш кесуге орманға барады, біреуінің көбірек кесіп, алда болғысы келеді, екіншісі бір сағат сайын үзіліс жасап тұрады, соңында екінші адам көп ағаш кеседі. Мен жеңдім деген ағаш кесуші жолдасының өзінен көп ағаш кескеніне таң қалып: «Сен бір сағат сайын он минуттан демалып отырғанда, мен демалмастан ағаш кесе бердім, бірақ сен менен де көп кесіпсің, мұның сыры неде? – деп сұрапты. Сонда жолдасы әр сағат сайын тоқтап үзіліс жасағанда, балтасын қайрап отырғанын, сонда ағашты еселеп шапқанын айтыпты.

Міне, даналық деген қайда жатыр. Біз кейде балта емес, пышақ қайрауға да мойнымызды бұрмаймыз. Тоқтасақ уақытымызды текке жоғалтатындаймыз. Біз жүре береміз, жүре береміз, жүгіре береміз, тіпті аз ғана отырып демалмаймыз да, үзіліс жасамаймыз. Бір кезде демалып алу керектігін, жан-жағымызға қарап, бір жаңа нәрселерді үйрену керектігін түсінеміз. Біз мұндай мүмкіндікті табамыз да. Бізге мұндай үзілістер керек-ақ. Біз күш жинап алып, қайта кіріскенде тау қопаратындай қайрат пайда болады. Бұл үзілістер, мүмкіндіктер – семинарлар, тренингтер, бүгінгідей конференциялар, конкурстар, жаңартылған білім беру бағдарламасы, өзіміз пайдаланып отырған А.Ж.Хазимова, Б.У.Салыхова, М.Ж.Бейсебекова жазған «Алматыкітап» баспасының базалық оқулықтары. Бұл мүмкіндіктер біздің шеберлігімізді шыңдауға, бір-бірімізден үйренуге жол ашады. Сондықтан бүгінгідей үйретері көп конференциялар көптеп бола берсін дер едім.

Оқулықтың мазмұны – өте бай. Заманауи оқулық қазіргі уақыттың талаптарына сай. Оқулық оқушылар үшін де, ата-аналар үшін де материалды баяндаудың қолжетімділігімен, безендірілуімен таң қалдырды. Оқулықтағы, дәптердегі, аудиодискідегі сабақ тақырыбы терең ойластырылған. Үш тілділікті ескере отырып жазылған жаңа сөздер, грамматикалық материалдар, тілдік төрт дағды: тыңдалым, айтылым, оқылым, жазылымға арналған тапсырмалар сыни тұрғыдан ойлау мен көптілділікті дамытуға бағытталған.

Оқулықтың қазақ  тілін  оқытудағы негізгі  бағыттары – тіл  үйренудің  төрт  дағдысына баса  назар  аудартуы.

Оқулықта тыңдалым дағдысы сөздер  мен  сөйлемдердің  мағынасын  түсінуге, ауызша  хабарламаларды есте сақтауға  негізделеді.

Айтылым  дағдысы сөздік  қорды  қолдана білуге, өз   ойын дәлелдеп

жеткізе  білуге баулиды.

Оқылым дағдысы арқылы оқушылар  сөздерді, сөйлемдерді  оқи  отырып,

жан-жақты  талдау  жасай  алады.

Жазылым  дағдысы грамматикалық  және  сөздік   нормаларды, орфографиялық қағидаттар  мен  пунктуациялық нормаларды   білуге  негізделген.

Мен балаларға Абай мен Жамбыл сөйлеген әлемдегі ең бай әрі әдемі тілдердің бірі – қазақ тілін үйретемін. Мен мұғалім болып қалыптастым. Менің қазіргі арманым балалардың сапалы білім алуы үшін көшбасшы-мұғалім болу. Көшбасшы мұғалімнің ғана бәсекелестікке қабілетті, табысты көшбасшы-оқушылары болады.

Мен 1-сынып оқушыларынан кішкентай көшбасшыларды көрдім. Айтқаныңды қағып алатын, құлшынысы кең, жанып тұрған, белсенді көшбасшылармен жұмыс істей бастадым.

Менің оқушыларым 1-сыныптықтар болғандықтан, біз ойнай отыра үйренеміз. Балалардың жас ерекшеліктерін ескере отырып, ойын технологиясын басты назарда ұстаймын. Өз біліміммен, инновациялық педагогикалық тәжірибеммен, белсенді өмірлік нанымыммен республикалық конкурста ой бөлістім. Осы кезге дейін қаншама конкурстарға қатыстым. Бірақ бүгінгідей конкурс бірінші рет болып тұр. Мен мұндай конкурсқа бірінші рет қатысып отырмын. Конкурстың сан қырлылығы, инновациялылығы, қажеттілігі мені рухтандырды десем артық айтқандық болмас.

Мұғалім болу дегеніміз балаларды жақсы көру дер едім. Мұғалімнің басты міндеті – балаларды өзіне тарта білу. Сондықтан әр сабақ бір жаңалықтың, бір қызықтың болғанын талап етеді.

Бірінші сыныптағы сабақтарым әрқашанда интербелсенді іс-қимыл ретінде өтеді. Менің оқушыларымның ең сүйікті топтық жұмысы – постер жасау. Постерді жасағанда тақырыпқа байланысты керекті сөздерді тауып қана қоймай, әдемі безендірілуін және оны қорғай білуін басты назарда ұстай отырып, сөйлемдердің дұрыс айтылуына көңіл бөлемін. Бұл ойын маған оқушылардың тақырып бойынша жаңа сөздерді қаншалықты есте сақтағандықтарын, сөздерді бір-бірімен қаншалықты сәйкестендіре алатындықтарын, жай сөйлемдер құрастыра алатындықтарын білуге көмектеседі. Бұл әдіс 1-сыныптықтардың танымдық қызығушылықтарын дамытуға, ізденіс қызметінің қалыптасуына, тілдік дағдыларды қалыптастыруға бағытталған.

Жұмыс істей жүріп, кішкентай балалардың көру және есту жадыларының жақсы дамығанына көзім жетті. Мен сөздер мен сөйлемдердің қолданылуы мен айтылуын есте сақтау мақсатында аудио және бейнетаспаларды белсенді түрде пайдаланамын. Сонымен қатар сабақ тақырыбына қатысты қосымша материалдарды тауып, оларды ойдағыдай пайдаланамын. Осындай бір әдіспен сіздермен жұмыс істеп көрейік.

«Жаяу» әнін тыңдай отырып, ойын-жаттығуды орындау. Ал енді орнымыздан тұрып, сергіту сәтін жасайық, ән айтып, билей тұра саяхатқа немен баруға болатынын анықтайық.

«Жаяу» әні қосылады. «Көңілді пойыз» ойыны ойналады.

Сәлеметсің бе! Сенің атың кім? Мен Астанаға пойызбен келдім. Ал сен немен келдің? Жүр менімен бірге Астанаға саяхат жасайық.

Сәлеметсің бе! Сенің атың кім? Мен Астанаға әкеммен келдім. Ал сен кіммен келдің? Жүр бізбен бірге Астанаға саяхат жасайық.

Сәлеметсің бе! Сенің атың кім? Мен Астанаға пойызбен келдім. Ал сен немен келдің? Жүр бізбен бірге Астанаға саяхат жасайық.

Сәлеметсің бе! Сенің атың кім? Сен қандай көлік түрлерін білесің? Жүр бізбен бірге Астанаға саяхат жасайық.

Мұндай әдіс-тәсілдер оқушыларымды танымдық процеске қосуға көмек береді, өзге оқушылардан қорықпауға, ұялмауға ашылып сөйлеуіне, тақырыпты жақсы меңгеруіне көмектеседі. Оқушыларымның ата-аналарынан үйде балаларының сабақта өткен жаңа сөздерді ыңылдап айтып жүретіндерін жиі естимін.

Енді құрметті әріптестер, тосынсый. Мен сіздерге табыс, жетістік тілеймін. Мына сиқырлы сандықтан әркім өзіне тосынсый таңдап алады.

Осы конкурсты ұйымдастырушыларға алынған жаңа білім үшін, іс-тәжірибеммен бөлісуге мүмкіндік бергені үшін, өз ісінің шеберлерімен танысуға мүмкіндік бергені үшін алғыс айтқым келеді. 1-сыныпқа арналған қазақ тілі оқулығының авторларына да айтар алғысым шексіз.

Мен: «Заманауи оқулық – заманауи мұғалім – заманауи сабақ – функционалды-табысты балалар» дер кезінде келдіңдер дегім келеді.